Document ID: 32014D0889

PADOMES LĒMUMS
(2014. gada 9. decembris)
par nostāju, kas Eiropas Savienības vārdā jāieņem Pasaules Tirdzniecības organizācijas Vispārējā padomē par Seišelu Republikas iestāšanos Pasaules Tirdzniecības organizācijā
(2014/889/ES)
EIROPAS SAVIENĪBAS PADOME,
ņemot vērā Līgumu par Eiropas Savienības darbību un jo īpaši tā 91. pantu, 100. panta 2. punktu un 207. panta 4. punkta pirmo daļu saistībā ar 218. panta 9. punktu,
ņemot vērā Eiropas Komisijas priekšlikumu,
tā kā:
(1)
Seišelu Republikas valdība 1995. gada 31. maijā iesniedza pieteikumu par pievienošanos Marākešas Līgumam par Pasaules Tirdzniecības organizācijas (PTO) izveidošanu saskaņā ar minētā līguma XII pantu.
(2)
Lai panāktu vienošanos par iestāšanās nosacījumiem, kas būtu pieņemami Seišelu Republikai un visām PTO dalībvalstīm, 1995. gada 11. jūlijā tika izveidota Seišelu Republikas iestāšanās darba grupa.
(3)
Komisija Savienības vārdā risināja sarunas par Seišelu Republikas visaptverošu tirgus atvēršanas saistību kopumu, kas atbilst Savienības prasībām, ņemot vērā vispārējās divpusējās tirdzniecības attiecības ar Seišelu Republiku ĀKK un ES partnerattiecību kontekstā un Seišelu Republikas apņemšanos panākt tirdzniecības liberalizāciju visaptverošā ekonomisko partnerattiecību nolīgumā.
(4)
Šīs saistības tagad ir iekļautas Seišelu Republikas iestāšanās PTO protokolā (“iestāšanās protokols”).
(5)
Paredzams, ka iestāšanās PTO radīs pozitīvu un ilgstošu ieguldījumu Seišelu Republikas ekonomisko reformu un ilgtspējīgas attīstības procesā.
(6)
Tāpēc būtu jāapstiprina iestāšanās protokols.
(7)
PTO izveidošanas līguma XII pantā noteikts, ka iestāšanās nosacījumi ir savstarpēji jāsaskaņo PTO un valstij, kas iestājas, un ka PTO ministru konference apstiprina iestāšanās nosacījumus no PTO puses. PTO izveidošanas līguma IV panta 2. punktā paredzēts, ka laikposmā starp ministru konferencēm tās funkcijas pilda Vispārējā padome.
(8)
Tādēļ ir nepieciešams noteikt nostāju, kas Savienības vārdā jāieņem PTO Vispārējā padomē par Seišelu Republikas iestāšanos PTO,
IR PIEŅĒMUSI ŠO LĒMUMU.
1. pants
Nostāja, kas Eiropas Savienības vārdā jāieņem Pasaules Tirdzniecības organizācijas Vispārējā padomē par Seišelu Republikas iestāšanos Pasaules Tirdzniecības organizācijā, ir atbalstīt iestāšanos.
2. pants
Šis lēmums stājas spēkā tā pieņemšanas dienā.
Briselē, 2014. gada 9. decembrī

Labels: 13
3
18
5